P R E D K L A D A C I A       S P R Á V A

Ministerstvo obrany Slovenskej republiky predkladá návrh nariadenia vlády Slovenskej republiky na zmenu hraníc Vojenského obvodu Záhorie v súvislosti s plnením uznesenia vlády Slovenskej republiky č. 449 z 25. apríla 2002 prijatého  k stavu realizácie budovania Priemyselného parku Záhorie a skutočnosti, že v zmysle platných právnych predpisov je povinnosťou ministerstva obrany  zosúladiť právny stav týkajúci sa nehnuteľností nachádzajúcich  sa na území vojenských obvodov a tým aj nehnuteľností západne od diaľnice D2  vrátane telesa diaľnice. 
Navrhované odčlenenie územia západne od diaľnice D2 by malo slúžiť pre vybudovanie Priemyselného parku Záhorie. Územie vo výmere 4,1681 ha  medzi diaľnicou D2  a stavbou Auto priemyselný park Lozorno by malo slúžiť na vybudovanie príjazdovej cesty pre tento priemyselný park.
Odčlenením navrhovaného územia z Vojenského obvodu Záhorie bude možné vysporiadať pozemky pod diaľnicou D2, ktoré sú vo vlastníctve štátu v správe ministerstva obrany. Tieto pozemky v skutočnosti už od vybudovania diaľnice slúžia výlučne verejným účelom a  rovnako ako  teleso diaľnice by mali byť v správe Slovenskej správy ciest. Podobne bude možné majetkovoprávne vysporiadať pozemky Továrenskej ulice v Malackách, ktorej časť sa nachádza na území vojenského obvodu, ako aj areál Detského domova v Malackách, ktorý je postavený na území vojenského obvodu. 
Doriešenie správy vyčlenených  nehnuteľností (poľnohospodárska pôda, lesná pôda, zastavané plochy, ostatné plochy a vodné plochy) vo vlastníctve štátu v zmysle zákona o správe majetku štátu a osobitných predpisov je uložené v bode C.4 uznesenia vlády SR č. 449/2002 ministrovi pôdohospodárstva a prednostovi Okresného úradu v Malackách.
V zmysle § 4 zákona č. 281/1997 Z. z. o vojenských obvodoch a zákona, ktorým sa dopĺňa zákon Národnej rady Slovenskej republiky č. 222/1996 Z .z. o organizácii miestnej štátnej správy a o zmene a doplnení niektorých zákonov v  znení   neskorších predpisov, sa navrhuje z územia vojenského obvodu   vyčleniť územie vo výmere  7 964 259 m2 , ktoré bude začlenené do katastrálnych území jednotlivých susedných obcí nasledovne:
a)	z katastrálneho územia Bažantnica do územia obce Lozorno – katastrálne územie Lozorno pozemky vo výmere 243 894 m2,
b)	z katastrálneho územia  Bažantnica do územia obce Plavecký Štvrtok – katastrálne územie Plavecký Štvrtok pozemky vo výmere  1 740 424 m2,
c)	z katastrálneho územia Bažantnica do územia obce Malacky – katastrálne územie Malacky pozemky vo výmere 3 324 195 m2,
d)	z katastrálneho územia Riadok do územia obce Malacky – katastrálne územie Malacky pozemky vo výmere 263 638 m2,
e)	z katastrálneho územia Nivky do územia obce Veľké Leváre  - katastrálne územie Veľké  Leváre pozemky vo výmere 2 392 108 m2.
So začlenením uvedených pozemkov zastupiteľské orgány dotknutých obcí vyslovili písomný súhlas.
Vyčlenením uvedeného územia z vojenského obvodu Záhorie nebudú dotknuté záujmy ozbrojených síl Slovenskej republiky, diaľnica v úseku Lozorno – Veľké Leváre bude prechádzať mimo územia vojenského obvodu a zostávajúce územie Vojenského obvodu Záhorie bude naďalej spĺňať požiadavky kladené na  tento vojenský obvod. Vyčlenené nehnuteľnosti a pozemky sú mimo ohrozených priestorov strelníc a ostatných výcvikových priestorov.
Návrh nariadenia vlády SR vzhľadom na svoj predmet právnej úpravy sa nedotýka zamestnancov ani zamestnávateľov a z tohto dôvodu  nebol v súlade so  zákonom č. 106/1999 Z. z. o hospodárskom a sociálnom partnerstve ( zákon o tripartite ) zaslaný na rokovanie Rade hospodárskej  sociálnej dohody vlády Slovenskej republiky.
Navrhovaná právna úprava nezakladá zvýšené nároky na štátny rozpočet, rozpočty obcí ani rozpočet vyššieho územného celku, čo bolo konštatované aj v zázname z rokovania zo 6. júna 2002, kedy sa na Ministerstve financií Slovenskej republiky uskutočnilo rokovanie zúčastnených strán v súlade s ustanovením § 51 zákona Národnej rady Slovenskej republiky č. 303/1995 Z. z. o rozpočtových pravidlách v znení neskorších predpisov.
Návrh nariadenia vlády bol zaslaný na pripomienkové konanie 39 pripomienkujúcim subjektom. Prehľad uplatnených vecných pripomienok je uvedený vo vyhodnotení pripomienkového konania.
Zásadný nesúhlas s predloženým návrhom nariadenia vlády uplatnilo Ministerstvo životného prostredia Slovenskej republiky. Na rozporovom konaní, ktoré sa uskutočnilo 12. júna 2002, zástupcovia uvedeného ministerstva odstúpili od pôvodne uplatneného zásadného nesúhlasu, takže návrh nariadenia vlády sa na ďalšie legislatívne konanie predkladá bez rozporov.
Predkladaný návrh nariadenia vlády nemá finančný, ekonomický alebo environmentálny vplyv a ani vplyv na zamestnanosť.
Legislatívna rada vlády Slovenskej republiky prerokovala predkladaný návrh nariadenia vlády Slovenskej republiky 2. júla 2002 a odporučila ho vláde Slovenskej republiky po zapracovaní pripomienok schváliť.

K č.: 792/2002-OdRŠS

Vyhlásenie

Ministerstva obrany Slovenskej republiky podľa čl. 13 ods. 2
Legislatívnych pravidiel vlády Slovenskej republiky

Návrh nariadenia vlády Slovenskej republiky, ktorým sa dopĺňa nariadenie vlády Slovenskej republiky č. 410/2000 Z. z. o zmene hraníc Vojenského obvodu Záhorie v znení nariadenia vlády Slovenskej republiky č. 450/2001 Z. z.  sa predkladá na rokovanie Legislatívnej rady vlády Slovenskej republiky bez rozporov.